ในช่วงการระบาดของโควิด-19 ทั่วโลกมีคนสวมผ้าปิดปากและจมูกมากแค่ไหน
ประเทศต่าง ๆ ได้แนะนำให้คนสวมผ้าปิดปากและจมูกเพิ่มมากขึ้นอย่างมากในช่วง 6 เดือนที่ผ่านมา

กลุ่ม Mask4All ซึ่งเป็นกลุ่มนักวิจัยที่สนับสนุนการใช้หน้ากากทำเองในช่วงการระบาดของโควิด-19 ระบุว่า ในช่วงกลางเดือน มี.ค. มีเพียง 10 ประเทศที่มีนโยบายแนะนำให้สวมผ้าปิดปากและจมูก แต่ขณะนี้มีมากกว่า 130 ประเทศและ 20 รัฐของสหรัฐฯ

จากการสำรวจความคิดเห็นของ YouGov บริษัทสำรวจความคิดเห็นในเกือบ 30 ประเทศ พบว่า การสวมผ้าปิดปากและจมูกในที่สาธารณะมีสัดส่วนที่แตกต่างกันทั่วโลก

ผู้คนในประเทศแถบเอเชียดูเหมือนจะสวมใส่ผ้าปิดปากและจมูกมากที่สุด ในสิงคโปร์ ซึ่งมีการเอาผิดผู้ไม่สวมหน้ากากภายนอกบ้าน มีคนระบุว่าสวมหน้ากากอยู่ที่สัดส่วน 90% ถือเป็นอัตราที่สูงที่สุดในโลก

ส่วนในยุโรป สัดส่วนของคนที่สวมหน้ากากสูงสุดคือสเปน (86%) ตามมาด้วย อิตาลี (83%) และฝรั่งเศส (78%)

ในสหราชอาณาจักร มีคนเพียง 36% ที่ระบุว่า พวกเขาสวมใส่หน้ากากในที่สาธารณะ แต่ว่าตัวเลขนี้ก็เพิ่มขึ้นอย่างต่อเนื่อง

ในสหรัฐฯ มีสัดส่วนอยู่ที่ 73% ซึ่งสูงกว่าแคนาดา ประเทศเพื่อนบ้านเล็กน้อย ซึ่งอยู่ที่ 60%

ในตอนแรก WHO ระบุว่า ควรมีการสวมใส่หน้ากากเฉพาะเจ้าหน้าที่ทางการแพทย์ หรือคนที่มีอาการป่วยอย่าง ไอ หรือจาม แต่ในช่วงไม่กี่เดือนนี้ มีหลักฐานบ่งชี้ว่า มีคนจำนวนมากที่ติดเชื้อโดยไม่มีอาการ แต่ยังสามารถแพร่เชื้อได้ และหน้ากากสามารถช่วยหยุดการส่งต่อเชื้อให้คนอื่นได้ ทาง WHO จึงได้เปลี่ยนแปลงคำแนะนำในเดือน มิ.ย.

WHO แนะนำว่า ควรมีการสวมผ้าปิดปากและจมูกที่ไม่ใช่หน้ากากอนามัยที่ใช้ในทางการแพทย์เมื่ออยู่ในที่สาธารณะที่การรักษาระยะห่างทางสังคมทำได้ยาก

ไวรัสโคโรน่าสายพันธุ์ใหม่แพร่กระจายเมื่อละอองฝอยกระจายตัวไปในอากาศ จากการที่ผู้ติดเชื้อพูดคุย ไอ หรือ จาม ละอองฝอยเหล่านั้นก็จะหล่นไปเกาะอยู่ตามพื้นผิวต่าง ๆ
92.ข่าวสารทั่วไป สถิติต่างๆ